Antofagasta
Store norske leksikon,Geografi,Verdens geografi,Sør-Amerikas geografi,Chiles geografi
Antofagasta er en havneby i nordlige Chile, på en smal kystterrasse nedenfor Atacamaørkenen. Bykommunen har 361 873 innbyggere (INE, 2017), og er et handels- og servicesenter for den nordlige delen av landet.
Antofagasta er en viktig havneby med eksport av kobber og salpeter. Industrien er mangesidig, blant annet metall- og fiskeindustri, skipsbygging, støperier og raffinerier. Byen er endepunkt for jernbanelinjen fra La Paz i Bolivia og Salta i Argentina. Antofagasta ble grunnlagt i 1868 som en boliviansk by, etter det ble funnet rike forekomster av salpeter (kaliumnitrat) i området. Byen ble avstått til Chile i 1879 som følge av salpeterkrigen, som Chile førte mot Bolivia og Peru. Les mer i Store norske leksikon Chiles geografi Chiles befolkning Chiles historie